
Parlamentul  României

Camera  Deputaţilor

Comisia pentru industrii si servicii

Bucureşti 24.03.2010

                                                                                                                                                                                 23/51/2010

AVIZ
asupra proiectului de Lege pentru ratificarea Acordului între Guvernul României şi Guvernul Republicii Letonia privind protecţia reciprocă a informaţiilor clasificate
 semnat la Bucureşti la 11 iunie 2009


În conformitate cu prevederile art. 95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare, cu proiectul de Lege pentru ratificarea Acordului între Guvernul României şi Guvernul Republicii Letonia privind protecţia reciprocă a informaţiilor clasificate, semnat la Bucureşti la 11 iunie 2009, transmis cu adresa PL.x. 46 din 16 martie 2010 şi înregistrat cu nr.23/51 din 17 martie 2010.


Avizul comisiei urmează să fie trimis Comisiei pentru apărare, ordine publică şi siguranţă naţională, care este sesizată în fond.

Proiectul de lege are ca obiect de  reglementare ratificarea Acordului privind protecţia reciprocă a informaţiilor, încheiat între Guvernul României şi Guvernul Republicii Letonia.

Colaborarea permanentă cu toate statele membre NATO se manifestă şi prin schimbul reciproc de informaţii clasificate, ce implică printre altele: obligaţia statelor primitoare de a asigura protecţia informaţiilor clasificate ale statelor emitente pe baza unor principii de securitate stabilite de comun acord, recunoaşterea reciprocă a certificatelor de securitate emise cu respectarea reglementărilor naţionale ale părţilor, soluţionarea cazurilor de compromitere a informaţiilor.

Obiectul Acordului îl constituie protecţia reciprocă a informaţiilor clasificate în cadrul unor activităţi  ce presupun cooperarea directă între Părţi sau încheierea şi derularea unor contracte clasificate între persoane juridice din România şi Letonia.

În conformitate cu dispoziţiile acestuia, Părţile vor lua măsuri adecvate pentru protecţia tuturor informaţiilor clasificate.Un element fundammental în colaborarea celor două părţi îl constituie compatibilitatea legislaţiilor naţionale în domeniul protecţiei informaţiilor clasificate, de asemenea Acordul mai cuprinde dispoziţii referitoare la vizite, transmiterea informaţiilor clasificate, incidente de securitate şi compromiterea informaţiilor clasificate, soluţionarea diferenelor, intrarea în vigoare, denunţarea şi încetarea valabilităţii Acordului.
Consiliul Legislativ a avizat favorabil proiectul de Lege cu unele observaţii şi propuneri, aviz transmis cu adresa nr. 116/17.02.2010.
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 24.03.2010.


În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege, în forma prezentată de iniţiator. 
Potrivit prevederilor art.75 alin. (1) din Constituţia României, republicată, prima Cameră sesizată este Camera  Deputaţilor.
În raport de obiectul şi conţinutul său face parte din categoria legilor ordinare.

PREŞEDINTE

Iulian IANCU

            Consilier parlamentar.


  Viorica Petraşcu

